paragraph_text: Koherer (engl. coherer, prema lat. cohaerere: prianjati, biti povezan) je detektor radio valova u prvim bežičnim, radiotelegrafskim prijamnicima. Bila je to staklena cjevčica s dvjema elektrodama, napunjena željeznom strugotinom, koja praktički nije mogla voditi električnu struju. Međutim, visokofrekventno elektromagnetsko polje induciralo bi u strugotinama vrtložne struje i promijenilo njihov položaj i raspored, pa bi se u kohereru povećala električna vodljivost i kroz njega bi potekla struja iz izvora priključenoga na elektrode. Da bi ponovno postao osjetljiv, koherer se prije primanja novog signala morao protresti. Koherer je 1890. izumio francuski fizičar Édouard Branly, a nakon 1900. zamijenjen je pouzdanijim detektorima.<ref> koherer, "Hrvatska enciklopedija", Leksikografski zavod Miroslav Krleža, www.enciklopedija.hr, 2017.